És objecte d'aquest Decret l'establiment, per part del Govern de la Generalitat de Catalunya, de les línies d'actuació del Pla de rehabilitació d'habitatges, que constitueix un dels eixos bàsics del Pla per al dret a l'habitatge.
El Pla es compon de dues línies bàsiques d'actuació: la primera, el Programa per a l'estudi i el coneixement del parc d'habitatges de Catalunya, de caràcter preventiu, informador i director de les actuacions que s'haurien de dur a terme en aquest àmbit en el conjunt del territori de Catalunya; i la segona, el Programa de rehabilitació pròpiament dit, de caràcter operatiu, de foment selectiu de les obres que es considerin necessàries i prioritàries per a ser protegides.
En el capítol 1 de les disposicions generals es defineixen els programes i s'especifiquen les condicions generals dels edificis i dels habitatges per poder optar a la protecció.
En el capítol 2 del Programa per a l'estudi i el coneixement de l'estat de conservació del parc d'habitatges de Catalunya s'estableix un sistema d'avaluació de l'estat de conservació dels edificis d'ús residencial consistent en la realització obligatòria d'un informe previ a la qualificació de les actuacions de rehabilitació com a protegibles, que és el Test de l'Edifici (TEDI), en el cas dels edificis, o l'Informe Tècnic Intern d'Idoneïtat, en el cas dels habitatges.
En aquest capítol, el Decret determina els continguts, supòsits d'aplicació del Test de l'Edifici (TEDI), el sistema d'elaboració, i els ajuts que es concediran a través del Departament de Medi Ambient i Habitatge per a la seva realització.
En el capítol 3 del Programa de rehabilitació d'edificis d'ús residencial i d'habitatges es defineixen les actuacions protegibles en aquest àmbit, així com els ajuts i el finançament que podran rebre a través del Departament de Medi Ambient i Habitatge.
Estableix els àmbits que demanen un major impuls des del sector públic: accessibilitat als habitatges amb instal·lació d'ascensors, millora de la sostenibilitat i l'eficiència energètica dels edificis, reparació de les patologies estructurals i de les deficiències greus i de risc, adequació i millora d'instal·lacions comunitàries, adaptació dels habitatges per a persones amb minusvalidesa, i assoliment de les condicions mínimes d'habitabilitat per part dels habitatges.
El Programa estableix ajuts especials per a la posada en el mercat protegit, de compra o de lloguer, d'habitatges desocupats, els quals, després del procés rehabilitador, se subjectaran a les condicions de cessió que s'estableixen en el Decret.
En el capítol 4 s'estableix el procediment de sol·licitud, tramitació i aprovació dels ajuts, així com les garanties de cara a assegurar el bon ús dels fons públics.
Juntament amb els canvis en el sistema de tramitació de les actuacions protegibles, es tenen en compte fórmules de regulació de l'acceptació de sol·licituds per tal d'assegurar als ciutadans un flux estable en el temps i garantir-los una tramitació àgil.
Atès que pel Decret 268/2004, 27 d'abril, es va suspendre l'admissió de sol·licituds a la rehabilitació a fi d'adequar el nombre efectiu d'actuacions subvencionades al finançament convingut, aquest decret estableix, en les disposicions transitòries, la possibilitat d'accedir al nou sistema d'ajuts per a aquelles obres que han estat iniciades o executades per raons de risc greu, quan aquest sigui degudament acreditat.
En base a tot el que s'ha exposat, a proposta del conseller de Medi Ambient i Habitatge, i d'acord amb el Govern,
És objecte d'aquest Decret la regulació del Pla de rehabilitació d'habitatges de Catalunya que està integrat pel Programa per a l'estudi i el coneixement del parc d'habitatges i pel Programa de rehabilitació d'habitatges i d'edificis d'ús residencial.
2.1 El Programa per a l'estudi i el coneixement de l'estat de conservació del parc d'habitatges té per objecte proporcionar informació sobre la situació del parc de Catalunya i permetre una avaluació tècnica de les deficiències dels edificis d'ús residencial abans d'iniciar una actuació de rehabilitació per a la qual es vulguin sol·licitar ajuts públics.
2.2 El coneixement de l'estat dels edificis d'ús residencial es fa a través del Test de l'Edifici (TEDI), el contingut del qual, els supòsits d'aplicació, la forma com serà elaborat i el seu finançament es determinen en el capítol II d'aquest Decret.
2.3 El coneixement de l'estat dels habitatges individuals es fa mitjançant un Informe intern d'idoneïtat, elaborat pels serveis competents de la Direcció General d'Habitatge o per les oficines de rehabilitació a què fa referència la disposició addicional cinquena.
Programa de rehabilitació d'habitatges i d'edificis d'ús residencial
3.1 El Programa de rehabilitació d'habitatges i d'edificis d'ús residencial té per objecte l'establiment de les actuacions protegibles en matèria de rehabilitació d'edificis d'ús residencial i d'habitatges, dins els límits i les condicions que s'estableixen, així com els ajuts i finançament d'aquests a través del Departament de Medi Ambient i Habitatge.
3.2 En el cas de les actuacions de rehabilitació d'edificis d'ús residencial és requisit per acollir-se a aquest Programa que, prèviament, s'hagi sol·licitat i obtingut el Test de l'Edifici (TEDI).
3.3 Als efectes d'aquest Decret, es considera que un edifici és d'ús residencial quan el 70% de la seva superfície útil total, excloent les superfícies de la planta baixa i sota rasant no destinades a habitatge, està destinada a habitatge.
Requisits i obligacions generals
4.1 Per poder acollir-se als dos programes regulats en aquest Decret, els edificis d'ús residencial i els habitatges han d'haver estat construïts abans del 31 de desembre de 1980, llevat dels casos d'intervencions d'obres per facilitar les condicions d'accessibilitat o sostenibilitat, tal com es descriuen en el present Decret.
4.2 Els beneficiaris dels ajuts a edificis d'ús residencial i els habitatges previstos en els programes regulats en aquest Decret han de complir les obligacions següents:
a) Destinar l'edifici o l'habitatge a ús residencial, una vegada finalitzades les actuacions de rehabilitació
b) Destinar els habitatges a residència habitual i permanent.
c) Que un cop acabada la rehabilitació dels habitatges destinats a venda, es qualifiquin com a habitatges amb protecció oficial de preu concertat, amb el règim jurídic establert en el Decret de desplegament del Pla per al dret a l'habitatge.
En el supòsit de zones d'especial interès per baixa activitat immobiliària o condicions socials especials, a proposta de l'Ajuntament respectiu i amb l'acord previ entre l'ajuntament i la Direcció General d'Habitatge, se substituirà la qualificació d'habitatges amb protecció oficial per la condició de mantenir durant 10 anys una limitació en el preu de venda.
Aquesta limitació serà equivalent al preu màxim de venda dels habitatges de protecció oficial de preu concertat en la data que es produeixi la transmissió.
d) Que un cop acabada la rehabilitació dels habitatges destinats a lloguer, es mantinguin durant 10 anys en aquest règim, amb una renda màxima equivalent a la dels habitatges amb protecció oficial en règim de lloguer a 10 anys.
5.1 El Test de l'Edifici (TEDI) és un document tècnic que descriu la situació general de l'edifici i dóna informació sobre l'estat dels diferents elements comuns que el conformen.
Aquest document ha d'incloure les dades sobre l'edifici que s'indiquen en l'article 6 d'aquest Decret i s'elabora a partir de les circumstàncies observades en una inspecció visual.
5.2 El Test de l'Edifici (TEDI) s'elabora per encàrrec de la Direcció General d'Habitatge, segons el model aprovat per aquesta i ha de ser realitzat per un tècnic amb la titulació d'arquitecte superior o arquitecte tècnic.
5.3 El Departament de Medi Ambient i Habitatge ha de signar convenis amb els col·legis o organitzacions que agrupen els col·lectius professionals indicats a l'apartat 2 per assegurar la correcta i àgil realització dels Test dels Edificis (TEDI) en tot el territori.
5.4 Els col·legis professionals signataris dels convenis han de supervisar i donar, en el seu cas, la conformitat als Test dels Edificis (TEDI), d'acord amb els criteris de coherència tècnica establerts en aquest Decret.
5.5 Els tècnics signants del Test de l'Edifici no poden ser alhora els responsables dels projectes d'obres de rehabilitació que se'n derivin, ni de la direcció de les mateixes.
Contingut del Test de l'Edifici (TEDI)
El contingut del TEDI serà el fixat en el model oficial i, com a mínim ha d'incloure informació sobre:
a) Emplaçament i antiguitat de l'edifici.
e) Instal·lacions comunitàries (sanejament, aigua, electricitat i gas).
Supòsits en què es pot sol·licitar el Test de l'Edifici (TEDI)
7.1 El Test de l'Edifici pot ser sol·licitat per:
a) Els promotors d'obres de rehabilitació d'edificis d'ús residencial, com a requisit previ per poder accedir als ajuts previstos en aquest Decret.
b) Els ajuntaments de Catalunya, per dur a terme campanyes o operacions d'inspecció de l'estat dels edificis d'ús residencial.
c) Els llogaters dels habitatges d'edificis en manifest mal estat de conservació amb la finalitat de documentar les situacions d'assetjament immobiliari.
7.2 A més dels supòsits anteriors, la Direcció General d'Habitatge pot instar l'elaboració del TEDI quan el Departament de Medi Ambient i Habitatge així ho decideixi, encara que es tracti d'actuacions no previstes en aquest Decret.
8.1 El Departament de Medi Ambient i Habitatge assumeix el cost íntegre del Test de l'Edifici (TEDI), llevat del supòsit que preveu l'article 7.1.b), en el qual podrà signar convenis de cofinançament amb els ajuntaments, en el cas que la dimensió de l'operació ho aconselli.
8.2 El pagament del TEDI es farà directament als col·legis professionals amb els quals s'hagin signat convenis, d'acord amb el que preveu l'article 5.
Sol·licitud del Test de l'Edifici (TEDI)
9.1 Els promotors de les actuacions de rehabilitació en edificis d'ús residencial han de presentar una sol·licitud per a l'elaboració del TEDI davant dels serveis competents de la Direcció General d'Habitatge o de les oficines rehabilitació a què fa referència la disposició addicional cinquena, mitjançant un imprès normalitzat en el qual s'indicaran quines obres es preveuen executar d'entre les previstes en aquest Decret.
9.2 La sol·licitud s'ha d'acompanyar de la documentació següent:
a) En tots els casos, fotografia de la façana de l'edifici.
b) Si el promotor és una comunitat de propietaris, l'Acta de la Junta de Propietaris, segons el contingut aprovat per la Direcció General d'Habitatge, on consti, com a mínim:
L'aprovació de les obres de rehabilitació, protegibles per aquest Decret, que es proposen executar.
L'autorització al president o persona que representi la comunitat, per signar i presentar la petició del TEDI així com per actuar, en nom de la comunitat, als efectes de notificacions i tràmits administratius.
L'acceptació de les condicions i limitacions que es preveuen en aquest Decret per a obtenir ajuts.
c) Si el sol·licitant és un ajuntament, l'aprovació de l'òrgan municipal competent segons la normativa municipal, i una memòria que justifiqui la petició, amb la finalitat de poder signar conveni, segons el que preveu l'article 8.1.
d) Si els sol·licitants són llogaters d'un edifici en el cas que preveu l'article 7.1.c), dades per identificar la propietat o administració de l'edifici.
Programa de rehabilitació d'edificis d'ús residencial i d'habitatges
El Programa de rehabilitació d'edificis d'ús residencial i d'habitatges té com objectiu fomentar la rehabilitació dels elements comuns d'edificis d'ús residencial, i dels interiors dels habitatges.
11.1 Poden ser promotors de les actuacions de rehabilitació protegibles totes aquelles persones físiques, jurídiques i comunitats de propietaris d'edificis destinats a ús residencial, amb títol de domini o qualsevol altre dret que els permeti realitzar les actuacions i complir amb les obligacions que s'estableixen en el present Decret.
11.2 Els llogaters, sense consentiment de la propietat, quan estiguin facultats per executar les actuacions de rehabilitació en subrogació o per compte del propietari, per resolució administrativa o judicial de caràcter executiu.
11.3 En el cas de persones físiques, promotores d'actuacions de rehabilitació en els habitatges d'ús propi previstes en l'article 12.2 d'aquest Decret, els ingressos de la unitat familiar ponderats no poden superar 3,5 vegades l'IPREM.
11.4 En el cas de persones físiques promotores d'actuacions de rehabilitació en edificis d'ús residencial de propietat ordinària, els ingressos familiars ponderats del sol·licitant no poden superar 6,5 vegades l'IPREM.
12.1 En l'àmbit d'aquest Decret, en el cas d'edificis d'ús residencial, són actuacions protegibles:
Les obres de rehabilitació de patologies en diversos graus:
a) Patologies estructurals, o lesions que afecten l'estabilitat, la solidesa i la seguretat de l'edifici.
b) Deficiències constructives que afecten o poden afectar les condicions d'habitabilitat fixades per la normativa vigent.
c) Elements puntuals que, pel seu grau de deteriorament, representen un risc, ja sigui per als ocupants de l'edifici, o per a terceres persones, amb independència que l'edifici pugui trobar-se en alguna de les situacions descrites en els dos supòsits anteriors.
Les obres per millorar les condicions d'accessibilitat i suprimir barreres arquitectòniques, amb les següents variants:
a) Creació d'un itinerari practicable global, que comporti instal·lar un ascensor.
b) Instal·lació d'ascensor que s'adapti a les possibilitats de l'edifici.
c) Supressió de barreres arquitectòniques entre la via pública i l'ascensor existent.
Als efectes d'aquest Decret, es considera protegible la instal·lació d'ascensors en aquells edificis en els que es donin els supòsits indicats en el punt 2.2.4a del Decret 259/2003, de 21 d'octubre, sobre mínims d'habitabilitat, i també en aquells edificis plurifamiliars de menys de tres plantes en els que algun usuari demostri fefaentment una situació de mobilitat reduïda.
Les obres per a l'adequació de les instal·lacions comunitàries de xarxes de sanejament, aigua, electricitat i gas canalitzat que estiguin en mal estat, que comptin amb materials obsolets, que manquin d'estanqueïtat, que tinguin un dimensionat insuficient, que presentin un risc per les persones, o que no s'adaptin a la normativa vigent.
També es protegiran obres en instal·lacions que siguin conseqüència d'altres actuacions protegibles en l'edifici.
Les obres per a la millora de la sostenibilitat i l'eficiència energètica següents:
a) Millora de l'aïllament tèrmic i/o acústic, per tal d'adaptar l'element rehabilitat als paràmetres que exigeixen les normatives vigents.
b) Instal·lació de sistemes d'obtenció d'energies alternatives, com plaques d'energia solar, tèrmica i/o fotovoltàica per a l'obtenció d'aigua calenta sanitària i energia elèctrica, que fomentin l'estalvi energètic i redueixin l'emissió del CO2 en els edificis.
12.2 En l'àmbit d'aquest Decret, en el cas d'habitatges, són actuacions protegibles:
Les actuacions destinades a què els habitatges puguin assolir les condicions mínimes d'habitabilitat que exigeix la normativa vigent per a l'habitatge usat.
L'adequació de les instal·lacions d'aigua, gas, electricitat i sanejament de l'interior de l'habitatge a la normativa vigent.
L'adaptació interior de l'habitatge destinada a facilitar la mobilitat dels usuaris que tinguin la consideració legal de persones amb mobilitat reduïda.
La millora de l'aïllament tèrmic i/o acústic, amb l'adaptació dels elements que conformen els tancaments d'un habitatge als paràmetres que exigeixen les normatives vigents.
Aquestes actuacions es protegiran de forma específica quan s'executin de forma global per a cada tancament i no s'integrin en altres tipus d'actuacions protegides.
12.3 No són protegibles les actuacions que representin el buidat estructural o l'enderroc de façanes.
12.4 Quan es tracti d'un edifici d'un sol habitatge, el finançament de les obres de rehabilitació serà el corresponent a les actuacions de rehabilitació d'edificis, o a les actuacions de rehabilitació d'habitatges, en funció de quina sigui l'actuació predominant.
Les actuacions de rehabilitació que es pretenguin acollir als ajuts regulats en aquest Decret hauran de disposar de la preceptiva autorització municipal i ajustar-se a la legalitat urbanística vigent.
13.2 Per acollir-se als ajuts per a la rehabilitació d'habitatges serà necessari que prèviament l'edifici tingui seguretat estructural i un funcionament correcte de les instal·lacions generals, o els aconsegueixi mitjançant el procés de rehabilitació.
13.3 En les obres de rehabilitació s'han d'utilitzar solucions constructives, tipològiques i formals coherents amb les característiques arquitectòniques de l'edifici i el seu entorn.
14.1 El pressupost protegible als efectes del càlcul de la subvenció estarà constituït, en cada una de les actuacions previstes, pel pressupost d'execució material, honoraris facultatius, el cost de les llicències o autoritzacions administratives, els tributs que gravin les actuacions, despeses generals i benefici industrial, i, si s'escau, els costos de les diagnosis i estudis tècnics previs a l'elaboració del projecte diferents del TEDI.
14.2 Si en un mateix edifici es projecta executar obres de rehabilitació consistents en vàries actuacions de les previstes en aquest Decret, s'haurà de presentar el pressupost degudament separat per cada una de les actuacions.
Les despeses de caràcter conjunt s'atribuiran a cada una de les actuacions en proporció a la seva quantia.
En aquest cas, la subvenció global serà la resultant de l'agregació de les subvencions de cada una de les actuacions.
14.3 El pressupost d'execució material s'ajustarà a l'aprovat en la llicència municipal.
Les actuacions de rehabilitació protegibles poden rebre els tipus d'ajuts següents:
b) Préstecs protegits, segons convenis subscrits entre el Govern de la Generalitat i les entitats de crèdit.
Quantia de les subvencions per actuacions de rehabilitació en edificis d'ús residencial
La quantia de la subvenció de les actuacions en edificis d'ús residencial destinats a habitatge, previstes en l'article 12.1 és la següent:
16.1 Per a obres de rehabilitació de patologies:
a) En el cas de patologies estructurals, el 50 per cent del pressupost protegible, amb un màxim de 7.000 euros, per habitatge o local.
b) En el cas de deficiències constructives, un 25 per cent del pressupost protegible, amb un màxim de 2.000 euros, per habitatge o local.
c) En el cas de la reparació d'elements en situació de risc: un 25 per cent del pressupost protegible, amb un màxim de 800 euros, per habitatge o local.
Per a obres per facilitar les condicions d'accessibilitat:
a) En el cas de creació d'un itinerari practicable que comporti instal·lar un ascensor: un 60 per cent del pressupost protegible, amb un màxim de 6.000 euros, per habitatge o local.
b) En el cas en què únicament es tracti de la instal·lació d'ascensor: un 45 per cent del pressupost protegible, amb un màxim de 5.500 euros, per habitatge o local.
c) En el cas que les obres només consisteixin en la supressió de barreres arquitectòniques fins l'ascensor existent: un 25 per cent del pressupost protegible, amb un màxim de 200 euros, per habitatge o local.
Per a obres d'adequació de les instal·lacions comunitàries: un 40 per cent del pressupost protegible amb un límit de 2.600 euros, per habitatge o local.
Per a obres per la millora de la sostenibilitat i l'eficiència energètica:
a) En el cas de millora de l'aïllament tèrmic i/o acústic: un 35 per cent del pressupost protegible, amb un màxim de 2.000 euros, per habitatge o local.
b) En el cas d'instal·lació de noves energies alternatives: un 35 per cent amb un màxim de 1.500 euros, per habitatge o local.
Quantia de les subvencions per actuacions en rehabilitació d'habitatges
17.1 La quantia de les subvencions de les actuacions de rehabilitació d'habitatges previstes en l'article 12.2 és la següent:
a) En el cas d'obres per assolir els mínims d'habitabilitat, el 40 per cent del pressupost protegible, amb un màxim de 8.400 euros.
b) En el cas d'adequació de les instal·lacions a la normativa vigent, el 25 per cent del pressupost protegible, amb un màxim de 700 euros.
c) En l'adaptació interior de l'habitatge, el 40 per cent del pressupost protegible, amb un màxim de 7.200 euros.
d) En la millora de l'aïllament tèrmic i/o acústic, el 35 per cent del pressupost protegible, amb un màxim de 1.400 euros.
17.2 Les subvencions anteriors, quan siguin aplicades a actuacions en habitatges desocupats per destinar-los a venda o lloguer protegit, seran incompatibles amb les que els propietaris d'habitatges desocupats obtinguin d'acord amb el que estableixi el Decret de desplegament del Pla per al dret a l'habitatge.
Subvencions addicionals per a casos especials
18.1 En totes les actuacions de rehabilitació que regula aquest Decret, es poden incrementar en un 10% les subvencions previstes en els articles anteriors, quan es donin les següents circumstàncies:
a) Quan el promotor de les obres de rehabilitació de l'habitatge per a ús propi sigui una persona amb edat inferior als 35 anys.
b) Quan els edificis i/o habitatges desocupats i rehabilitats es destinin a lloguer o a venda en les condicions establertes en l'article 4.
c) Quan els edificis i/o els habitatges es trobin situats en comarca o zona de muntanya, segons la Llei 2/1983, de 9 de març d'alta muntanya, o es trobin situats en zones rurals de despoblament, que siguin declarades per ordre del conseller de Medi Ambient i Habitatge.
d) Quan els edificis i habitatges formin part d'un bé cultural d'interès nacional declarat pel Govern de la Generalitat de Catalunya, d'acord amb la Llei 9/1993, de 30 setembre, del patrimoni cultural català.
e) Quan els edificis i/o habitatges formin part d'un conjunt d'especial interès per a un ajuntament, amb la signatura prèvia de conveni entre l'ajuntament i el Departament de Medi Ambient i Habitatge.
18.2 Totes les actuacions de rehabilitació que regula aquest Decret, podran rebre, a sol·licitud dels ajuntaments, una subvenció addicional per cobrir el cost del projecte i la direcció d'obra sempre que, per acord entre el Departament de Medi Ambient i Habitatge i l'ajuntament corresponent, siguin declarades amb caràcter d'excepcionalitat per raó de la situació socioeconòmica dels ocupants dels habitatges.
Per sol·licitar les subvencions de projectes i direcció d'obres, l'ajuntament o entitat local que coordini les actuacions haurà de presentar una memòria explicativa on es justifiqui la sol·licitud d'excepcionalitat des d'un punt de vista tècnic, amb acreditació de la necessitat de les obres de rehabilitació, i des d'un punt de vista social per les condicions dels ocupants dels habitatges.
Aquesta subvenció equivaldrà als honoraris tècnics derivats de la redacció dels projectes, les diagnosis i treballs previs, així com els de la direcció de les obres, en el seu cas.
El pagament d'aquestes subvencions es podrà fer directament als tècnics o professionals que hagin elaborat els projectes, previ consentiment dels promotors de les actuacions.
Del pressupost protegible previst en l'article 14.1, es descomptarà l'import d'aquesta subvenció.
18.3 Les subvencions previstes en aquest article són acumulables entre sí.
19.1 Els promotors de les actuacions de rehabilitació contemplades en aquest Decret poden sol·licitar préstecs preferencials per al seu finançament en les condicions fixades en els convenis que siguin subscrits entre el Govern de la Generalitat i les entitats de crèdit amb aquesta finalitat.
19.2 La quantia dels préstecs pot abastar la totalitat del pressupost protegible.
Les garanties, la durada del préstec i els tipus d'interès seran les fixades en els corresponents convenis.
19.3 L'aprovació per part de la Direcció General d'Habitatge d'una subvenció de les previstes en aquest Decret constituirà una garantia addicional del préstec preferencial.
19.4 En el cas de l'obtenció de préstec preferencial per al finançament de les obres de rehabilitació protegides, el pagament de les subvencions concedides a l'empara d'aquest Decret, es pot fer directament a l'entitat de crèdit amb la qual s'hagi formalitzat el préstec.
Procediment de tramitació dels ajuts
20.1 Tota obra de rehabilitació que vulgui acollir-se als ajuts d'aquest Decret haurà de passar per una fase prèvia de justificació de la seva necessitat i idoneïtat.
20.2 En el cas d'obres en elements comuns dels edificis, la fase prèvia consisteix en el procés de sol·licitud, elaboració i presentació del Test de l'Edifici (TEDI), descrit en el capítol 2 d'aquest Decret.
En el supòsit d'actuacions en parcs d'habitatge propietat o administrats per operadors públics, podrà substituir-se el TEDI pels estudis tècnics considerats adequats per la Direcció General d'Habitatge.
20.3 En el cas d'obres en l'interior dels habitatges, la fase prèvia consisteix en un informe de valoració de la necessitat, idoneïtat i coherència tècnica.
Aquest serà l'Informe Intern d'Idoneïtat, elaborat pels serveis competents de la Direcció General d'Habitatge o per les oficines de rehabilitació a què fa referència la disposició addicional cinquena.
20.4 Per a obtenir l'Informe Intern d'Idoneïtat, en el cas de la rehabilitació d'habitatges, caldrà fer una sol·licitud normalitzada davant els serveis competents de la Direcció General d'Habitatge o de les oficines de rehabilitació que hagin subscrit conveni d'acord amb la disposició addicional cinquena, acompanyada de documentació fotogràfica dels elements que requereixen intervenció.
20.5 Un cop obtingut el Test de l'Edifici, en el cas d'obres comuns de l'edifici, o l'Informe Intern d'Idoneïtat, en el cas d'obres interiors de l'habitatge, els serveis competents en matèria de rehabilitació de la Direcció General d'Habitatge notifiquen el resultat al promotor de la rehabilitació.
20.6 El termini entre la sol·licitud del TEDI o de l'Informe Intern d'Idoneïtat i la notificació del resultat no pot superar els sis mesos.
20.7 EL Test de l'Edifici i l'Informe Intern d'Idoneïtat tenen una validesa de 18 mesos des de la data de l'emissió.
21.1 El promotor de la rehabilitació, un cop rebuda la notificació que preveu l'article 20.5, o transcorregut el termini de sis mesos sense haver-la rebut, i sempre dins el termini que fixi la convocatòria dels ajuts que preveu la disposició addicional primera, pot presentar la sol·licitud d'ajut.
21.2 És requisit per presentar la sol·licitud no haver iniciat les obres de rehabilitació per a les que se sol·liciten els ajuts, excepte per aquelles obres que hagin estat iniciades, per raons de risc greu i imminent, degudament acreditat.
21.3 La sol·licitud d'ajuts s'ha de formalitzar segons formulari oficial, acompanyat de la documentació que estableixi la convocatòria dels ajuts.
21.4 La no-presentació de la documentació requerida o la presentació incompleta o errònia, dóna lloc a un requeriment per tal de completar o millorar la sol·licitud en el termini de deu dies.
En el que no es faci la millora o que no es completi la documentació en el termini indicat, es dictarà resolució donant per desistida la petició.
21.5 Amb el model de sol·licitud d'ajuts, es lliura al sol·licitant informació sobre els terminis de tramitació, incidències que es poden produir, legislació aplicable per a la resolució, i efectes del silenci administratiu.
22.1 Un cop rebuda la documentació completa, els tècnics dels serveis competents de la Direcció General d'Habitatge o de les oficines de rehabilitació a què fa referència la disposició addicional cinquena, examinen el pressupost presentat i la resta de documents per tal d'aprovar, en el seu cas, el pressupost protegible de les actuacions, desglossant-lo pels diferents conceptes de les actuacions.
22.2 La concessió de les subvencions es fa per resolució dels caps dels Serveis Territorials d'Habitatge de Girona, Lleida, Tarragona, Terres de l'Ebre, i del Servei de Rehabilitació de la Subdirecció General de Qualitat, Sostenibilitat i Rehabilitació de l'Habitatge.
La resolució de concessió ha de contenir les dades següents:
b) Edifici i/o habitatges que es rehabiliten.
c) Actuacions objecte d'ajuts, desglossades segons les previstes en l'article 12.
d) Pressupost o pressupostos de cada una de les actuacions que s'executin.
e) Termini d'execució de les obres, en funció de les actuacions a realitzar.
f) Ajuts que s'aproven, separant adequadament la quantia de cada una de les actuacions i fixant la subvenció global, així com, quan s'escaiguin, els ajuts addicionals previstos en l'article 18.
g) En el cas d'obres de rehabilitació per destinar els habitatges a venda o lloguer protegit, la resolució ha d'indicar, a més, els preus màxims de venda o lloguer que corresponguin en cada cas, i el règim jurídic.
22.3 Les sol·licituds formulades es resolen per ordre de presentació amb documentació completa i segons els criteris fixats en cada convocatòria fins esgotar la dotació màxima assignada.
23.1 El termini d'execució de les obres no pot excedir d'un any i pot ser prorrogat quan, per causes justificades, es prevegi que no es podrà finalitzar l'obra en el temps previst.
La pròrroga, amb caràcter general, no pot excedir de sis mesos, i en cap cas pot superar un any.
23.2 Els tècnics de la Direcció General d'Habitatge, així com els que pertanyen a oficines amb conveni de col·laboració en matèria de rehabilitació d'edificis d'ús residencial i d'habitatges, poden fer el seguiment de les actuacions protegides, i a aquest efecte poden realitzar inspeccions durant l'execució de les obres, a fi de verificar l'adequació de les obres a les actuacions objecte d'ajuts.
23.3 Els beneficiaris dels ajuts han d'executar les obres ajustant-se al projecte presentat.
24.1 Un cop acabades les obres, els beneficiaris dels ajuts han de trametre el certificat final d'obres, segons formulari normalitzat i amb els visats corresponents als serveis competents de la Direcció General d'Habitatge o a les oficines de rehabilitació, en un termini de deu dies des del moment en què s'hagi emès, i han de justificar la despesa de les obres protegides, mitjançant la presentació de les certificacions i/o factures que acreditin els costos.
24.2 Els serveis tècnics de la Direcció General d'Habitatge, o els de les oficines de rehabilitació, han d'informar sobre l'execució de les obres i la seva adequació a les actuacions objecte dels ajuts.
24.3 Amb l'informe favorable dels tècnics, els serveis competents de la Direcció General d'Habitatge emeten certificat de compliment de conformitat amb les obres executades en el que ha de constar:
a) Les dades previstes en l'article 22.2, excepte l'apartat e).
b) Que les actuacions s'han executat d'acord amb el que disposa la resolució.
c) Les limitacions que, d'acord amb l'article 26 d'aquest Decret, s'imposen al promotor de les actuacions.
25.1 Un cop emès el certificat de compliment i de conformitat amb les obres executades, i justificada la despesa, es procedirà al pagament de la subvenció concedida.
En el supòsit que el beneficiari de la subvenció sigui una comunitat de propietaris, el repartiment de la subvenció entre aquests el farà la comunitat, en funció dels acords que s'hagin adoptat per al finançament de les obres.
25.2 Si el promotor hagués demanat el préstec previst en l'article 19, la subvenció s'ingressarà a nom del promotor en l'entitat amb la qual hagués formalitzat el préstec previst en l'article 19, i amb la finalitat d'amortitzar la quantitat parcial o total que restés del mateix.
25.3 En el cas que no hagués formalitzat el préstec previst en l'article 19, la subvenció es pagarà directament al promotor.
25.4 En el cas que sigui l'ajuntament o un ens públic qui porti directament la gestió i coordinació de les obres de rehabilitació, a compte dels propietaris o usuaris dels edificis i habitatges, el pagament de la subvenció que s'hagi atorgat es podrà fer directament a l'ajuntament o ens públic, amb el consentiment previ dels beneficiaris.
Límits i garanties en relació amb el Programa de rehabilitació d'edificis d'ús residencial i d'habitatges
26.1 Els habitatges o locals per als quals s'hagin rebut ajuts d'acord amb el capítol 3 del present Decret no poden ser objecte de transmissió onerosa o gratuïta per actes intervius en el termini de cinc anys a comptar de la data de la concessió, sense retornar a l'Administració la totalitat de l'import rebut incrementat amb els interessos devengats calculats al tipus d'interès legal corresponent.
26.2 Per garantir el compliment de la finalitat de l'ajut, el Departament de Medi Ambient i Habitatge tramita la constància en el Registre de la Propietat de la concessió.
26.3 La limitació establerta en l'apartat primer d'aquest article no s'aplica a les actuacions de rehabilitació en edificis i/o habitatges que siguin rehabilitats per destinar-los a venda o lloguer, els quals se subjectaran al règim jurídic i a les condicions de cessió en l'article 4 d'aquest Decret.
En aquests casos cal aportar els contractes de transmissió o ús dels habitatges un cop acabada l'actuació de rehabilitació, amb les condicions de preus de venda o lloguer ajustats a la normativa d'habitatges protegits.
26.4 Els edificis i habitatges per als quals s'hagin concedit ajuts per a la seva rehabilitació no poden rebre nous ajuts, per al mateix tipus d'actuació, fins que hagin transcorregut 10 anys, a comptar des de la data en què s'hagi emès el certificat de compliment de les obres protegides segons el que estableix l'article 24.
La no-realització de les obres d'acord amb la sol·licitud aprovada, la falsedat de les dades, l'incompliment de les condicions imposades als beneficiaris d'acord amb aquest Decret, o la no-destinació dels fons rebuts en concepte de subvenció a la seva finalitat, independentment de les accions legals que es puguin emprendre, dóna lloc a la revocació de la subvenció i al reintegrament dels ajuts rebuts, incrementat amb els interessos legals corresponents, d'acord amb l'establert a la Llei de finances públiques de Catalunya.
Compatibilitat d'ajuts i programes
28.1 Els ajuts a les diferents actuacions de rehabilitació protegibles que estableix aquest Decret són compatibles entre sí, i els ajuts que s'hi estableixen poden ser acumulats, sempre i quan no superin els costos de les actuacions protegides.
28.2 Els ajuts per a la rehabilitació d'edificis d'ús residencial destinats a habitatges i d'habitatges que determina aquest Decret poden ser compatibles amb els que estableixen altres administracions públiques diferents de la Generalitat de Catalunya, dins dels seus àmbits competencials, sempre i quan no superin els costos de les actuacions protegibles.
En el cas que se sol·licitin ajuts a diferents administracions, per al mateix tipus d'actuació, s'ha de fer constar en la sol·licitud a quin organisme s'han demanat els ajuts i els imports sol·licitats.
28.3 Els ajuts per a la rehabilitació d'habitatges que estableix aquest Decret són incompatibles amb l'obtenció de la subvenció de fins a 6.000 euros establerta en el Decret de desplegament del Pla per al dret a l'habitatge per a posada al dia d'habitatges desocupats per destinar-los a lloguer.
28.4 Per accedir als ajuts previstos en aquest Decret, en el supòsit que l'actuació que es vulgui dur a terme, estigui inclosa en un dels àmbits d'aplicació de la Llei 2/2004, de 4 de juny, de millora de barris, àrees urbanes i viles que requereixen una atenció especial, caldrà coordinar les actuacions amb l'ajuntament respectiu, per tal de determinar els termes del cofinançament de l'actuació, sense que en cap cas es pugui superar el pressupost protegible total.
Bases de convocatòria de les subvencions i disponibilitat pressupostària
El conseller de Medi Ambient i Habitatge ha d'aprovar les bases i les convocatòries de les subvencions previstes en aquest Decret, en les que han de constar les previsions que estableix la Llei de finances públiques de Catalunya.
Podran fixar-se criteris de prioritats de les actuacions de rehabilitació per al seu repartiment temporal, territorial -si s'escau-, i per modalitats d'actuacions.
L'atorgament dels ajuts restarà condicionat a les disponibilitats pressupostàries de cada exercici.
Les actuacions que siguin protegides en l'àmbit del Programa per a la rehabilitació d'habitatges, d'acord amb l'article 12.2.1 d'aquest Decret, i que obtinguin el certificat de compliment dels serveis de la Direcció General d'Habitatge establert en l'article 24, poden obtenir les cèdules d'habitabilitat.
En aquests casos, es pot sol·licitar la cèdula d'habitabilitat segons el procediment habitual per a la seva concessió, acompanyant a la sol·licitud, únicament, l'esmentat certificat de compliment.
Convenis per garantir la finalitat dels ajuts
El Departament de Medi Ambient i Habitatge signarà convenis amb els col·legis de Registradors de la Propietat per fer efectiva l'anotació preventiva prevista en l'article 26.2 d'aquest decret dels ajuts percebuts en els casos que la resolució ho consideri necessari.
La Direcció General d'Habitatge podrà subscriure convenis de col·laboració amb els ajuntaments o altres administracions locals i altres departaments de la Generalitat de Catalunya, en relació amb les oficines d'informació i gestió de sol·licituds d'ajuts a la rehabilitació amb la finalitat de determinar les funcions i compromisos pel que fa a les actuacions que impulsin des dels respectius àmbits d'actuació.
Els tècnics de les oficines locals podran dur a terme tasques subsidiàries a les de la Direcció General d'Habitatge en els àmbits següents:
a) Informació dels programes i del TEDI o de l'Informe Intern d'Idoneïtat.
b) Avaluació de la coherència i viabilitat de les obres a partir del TEDI o de l'Informe Intern d'Idoneïtat.
c) Tramitació de documentació de sol·licituds d'ajuts.
e) Comprovació de l'acabament de les obres.
En els convenis de l'apartat 1 es preveurà, en el seu cas, el sistema de finançament de les oficines i les aportacions de cada administració.
L'encàrrec del TEDI i les resolucions de concessió dels ajuts previstos en aquest Decret correspon al Servei de Rehabilitació de la Subdirecció general de Qualitat, Sostenibilitat i Rehabilitació de l'Habitatge, creat pel Decret 400/2004, de 5 d'octubre, pel que fa a la demarcació de Barcelona, i als serveis territorials de Girona, Lleida, Tarragona i les Terres de l'Ebre de la Direcció General d'Habitatge.
Referències a l'indicador públic de renda d'efectes múltiples (IPREM)
Les referències a l'indicador públic de renda d'efectes múltiples (IPREM), d'acord amb el que disposa el Reial decret 3/2004, de 25 de juny, per a la racionalització de la regulació del salari mínim interprofessional i per a l'increment de la seva quantia, contingudes en el Decret 1/2002, d'11 de gener, sobre mesures de finançament d'actuacions protegides en matèria d'habitatge i sòl del Pla 2002-2005, s'entendrà que es fan al salari mínim interprofessional corresponent a l'exercici 2003, fins que acabi el termini de presentació de la declaració per a l'impost sobre la Renda de les Persones Físiques corresponent a l'exercici 2004.
Les sol·licituds d'ajuts previstos a les disposicions transitòries 2.2 del Decret 247/2000, de 24 de juliol, presentades abans de l'entrada en vigor d'aquest Decret, que es refereixen a obres de rehabilitació de patologies estructurals d'edificis d'habitatges situats en municipis amb declaració d'excepcionalitat, es tramitaran i resoldran d'acord amb les previsions del Decret 205/1993, de 13 de juliol.
Les sol·licituds de dictàmens tècnics presentades fins a la data d'entrada en vigor d'aquest Decret es tramitaran d'acord amb el procediment regulat en el Decret 158/1997, de 8 de juliol.
Els dictàmens tècnics encarregats per la Direcció General d'Habitatge d'acord amb el procediment regulat en el Decret 158/1997, 8 de juliol, i elaborats durant l'any 2004 tenen la mateixa consideració que el TEDI pel que fa al que estableix l'article 20.2 d'aquest Decret.
Els edificis amb obres començades per risc greu i imminent durant el període en què es va suspendre l'entrada de sol·licituds pel Decret 268/2004, de 4 d'abril, i, que per aquest motiu, no van poder presentar la sol·licitud abans d'iniciar les obres, poden acollir-se als ajuts d'aquest Decret.
Per tal d'acreditar aquesta situació, han d'aportar l'ordre d'execució vigent i actualitzada o certificat municipal acreditatiu.
En aquests casos no cal aportar els test de l'edifici (TEDI).
Les actuacions de rehabilitació susceptibles d'acollir-se als programes específics de rehabilitació, previstos a l'article 35 del Decret 157/2002, d'11 de juny, d'acord amb les ordres PTO/310/2003, de 30 de juny, i PTO/124/2003, de 17 de març poden sol·licitar els ajuts a l'empara del Decret 157/2002, d'11 de juny, fins al 31 de desembre de 2005.
Les sol·licituds d'ajuts que es presentin amb posterioritat a l'entrada en vigor d'aquest Decret per a la rehabilitació d'habitatges o d'edificis d'ús residencial, tal com es defineixen a l'article 3.3 d'aquest Decreto, situats en les àrees de rehabilitació a què fa referència l'article 31.2 del Decret 157/2002, d'11 de juny, s'hauran d'ajustar a allò que s'estableix en aquest Decret.
Queda derogat el capítol 4 del Decret 157/2002, d'11 de juny, excepte els articles 31.2 i 32.1 que continuen vigents, sens perjudici del que disposa l'article 18.2 del present Decret.
Queden derogades les ordres PTO/124/2003, de 17 de març, i PTO/310/2003, de 30 de juny, sens perjudici del que disposa la disposició transitòria quarta d'aquest Decret.
Queden derogats el Decret 205/1993, de 13 de juliol, i el Decret 158/1997, de 8 de juliol, sens perjudici del que disposen les disposicions transitòries d'aquest Decret.
Queden derogades totes aquelles disposicions d'igual o d'inferior rang que s'oposin al que estableix aquest Decret.
Aquest Decret entra en vigor un mes després de la seva publicació al Diari Oficial de la Generalitat de Catalunya.
Barcelona, 14 de desembre de 2004